Tigist Assefa

Tigist Assefa (født 3. desember 1996) er en etiopisk friidrettsutøver som konkurrerer i langdistanseløp. Hun konkurrerte tidligere i mellomdistanseløp, særlig 800 meter.

Idrettskarriere 
Assefa ble nummer tre på 400 meter under det etiopiske mesterskapet i friidrett i 2009, og hun ble nummer sju på samme distanse i 2011. Hun deltok i Afrikamesterskapet i friidrett 2012, og ble der slått ut i semifinalen på 400 meter, og Etiopia kom der på sjuendeplass på 4 x 400 meter stafett. I 2013 ble hun etiopisk juniormester på 800 meter. Samme år deltok hun i Juniorafrikamesterskapet i friidrett 2013, og fikk der sølv på 4 x 400 meter stafett og bronse på 800 meter.

Hun kom på fjerdeplass på 800 meter under Afrikamesterskapet i friidrett 2014, og hun vant 800 meter under ISTAF-stevnet i Berlin. Hun representerte Afrika under Kontinentalcupen i friidrett 2014, og kom der på fjerdeplass på 800 meter. Under VM i friidrett innendørs 2016 ble hun slått ut i forsøksheatet på 800 meter. Hun vant sitt første Diamond League-stevne i juni 2016, da hun vant 800 meter under Golden Gala i Roma. Hun representerte Etiopia under Sommer-OL 2016 i Rio de Janeiro, der hun ble utslått i forsøksheatet på 800 meter. 

Assefa konkurrerte ikke i 2017, men deltok i gateløpet Dubai 10 km i 2018, der hun kom på andreplass. Hun vant gateløpet Sparkassen Citylauf (10 km) i 2019, og hun kom på femteplass i Valencia Halvmaraton samme år. I 2022 vant hun Riyadh Marathon og de to halvmaratonløpene adizero Road to Records og Göteborgsvarvet. Etter tre seire i 10 km gateløp i juni deltok hun i Berlin Marathon i september 2022, som hun vant med ny etiopisk rekord på 2:15:37. Tiden er den tredje beste tiden noen sinne, kun Brigid Kosgei og Paula Radcliffe hadde løpt raskere maraton på det tidspunktet.

Referanser

Eksterne lenker 
 

Etiopiske langdistanseløpere
Etiopiske mellomdistanseløpere
Deltakere for Etiopia under Sommer-OL 2016
Friidrettsutøvere under Sommer-OL 2016
Personer etter føde- eller oppvekststed i Etiopia
Vinnere av Berlin Marathon